Document ID: 32007D0030

KOMMISSIONENS BESLUTNING
af 22. december 2006
om overgangsforanstaltninger vedrørende markedsføring af visse animalske produkter fremstillet i Bulgarien og Rumænien
(meddelt under nummer K(2006) 7028)
(EØS-relevant tekst)
(2007/30/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om Bulgariens og Rumæniens tiltrædelse (1), særlig artikel 4, stk. 3,
under henvisning til akten vedrørende Bulgariens og Rumæniens tiltrædelse (2), særlig artikel 42, og
ud fra følgende betragtninger:
(1)
Fra den 1. januar 2007 skal animalske produkter fremstillet i Bulgarien og Rumænien (de nye medlemsstater) markedsføres i overensstemmelse med de relevante EF-bestemmelser, navnlig vedrørende virksomheders struktur, hygiejne på virksomhederne samt kontrol og sundhedsmærkning af produkterne.
(2)
De pågældende produkter bliver navnlig omfattet af kravene i Europa-Parlamentets og Rådets forordning (EF) nr. 852/2004 af 29. april 2004 om fødevarehygiejne (3) og Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (4).
(3)
Visse animalske produkter, der er fremstillet i Bulgarien og Rumænien før den 1. januar 2007, befinder sig måske på lager efter denne dato. Det er imidlertid ikke sikkert, at de pågældende animalske produkter opfylder alle Fællesskabets veterinærkrav.
(4)
For at lette overgangen fra den eksisterende ordning i Bulgarien og Rumænien til den ordning, der er resultatet af anvendelsen af Fællesskabets veterinærlovgivning, bør der fastsættes overgangsforanstaltninger for markedsføring af de pågældende produkter.
(5)
Foranstaltningerne bør udformes under hensyntagen til de pågældende animalske produkters oprindelse samt lagrene af emballage, pakningsmateriale og etiketter med fortrykt mærkning.
(6)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Denne beslutning gælder for animalske produkter, som
a)
er omfattet af forordning (EF) nr. 853/2004 og
b)
er fremstillet på virksomheder i Bulgarien og Rumænien indtil den 31. december 2006.
Artikel 2
1. De i artikel 1 omhandlede produkter kan fra den 1. januar 2007 til den 31. december 2007 markedsføres i den nye medlemsstat, hvor produkterne har oprindelse, forudsat at de er forsynet med det nationale mærke, der var foreskrevet i den pågældende nye medlemsstat før den 1. januar 2007 for animalske produkter egnet til konsum.
2. I henhold til Rådets direktiv 89/662/EØF (5), særlig artikel 3, sikrer medlemsstaterne, at de i stk. 1 omhandlede produkter ikke handles mellem medlemsstaterne indbyrdes.
Artikel 3
Uanset artikel 2, stk. 1, tillader medlemsstaterne fra den 1. januar 2007 til den 31. december 2007 handel med de i artikel 1 omhandlede produkter, som er fremstillet på virksomheder, der har tilladelse til at eksportere til Fællesskabet, forudsat at produkterne
a)
er forsynet med EF-sundhedsmærket eller EF-identifikationsmærket, som fastsat i artikel 5, stk. 1, i forordning (EF) nr. 853/2004, for den pågældende virksomhed
b)
er ledsaget af et dokument som omhandlet i artikel 14 i Europa-Parlamentets og Rådets forordning (EF) nr. 854/2004 (6), i hvilket den kompetente myndighed i den nye medlemsstat, hvor produkterne har oprindelse, attesterer følgende:
»Fremstillet inden den 1. januar 2007 i overensstemmelse med Kommissionens beslutning 2007/30/EF.«
Artikel 4
Lagrene af fortrykt paknings- og emballeringsmateriale og etiketter, som er forsynet med det mærke, der var foreskrevet i den nye medlemsstat, hvor produkterne har oprindelse, før den 1. januar 2007 for animalske produkter egnet til konsum, kan anvendes indtil den 31. december 2007 til markedsføring indenlands, jf. artikel 2.
Artikel 5
Denne beslutning anvendes med forbehold af og da fra datoen for ikrafttrædelsen af traktaten om Bulgariens og Rumæniens tiltrædelse.
Artikel 6
Denne beslutning er rettet til medlemsstaterne.
Udfærdiget i Bruxelles, den 22. december 2006.

Labels: 17
0
3
6
18
15